Larsen tapte mot juniorverdensmesteren
- Martin gikk en «herrematch» hvor trefferne haglet fra begge sider. Det var en publikumskamp, sier trener Ole-Arne Næsgård til VG rett etter at kampen er avsluttet i Rotterdam sent onsdag kveld. Alle dommerne dømte kampen i favør Magomedov som ble juniorverdensmester i 2011. Han er den kanskje største favoritten til å ta EM-gull i 69-kilosklassen. Blogg: Les blogg fra mesterskapet - Når vi ser på de andre kampene i denne vektklassen, så var det synd at Martin skulle møte russeren så tidlig. Vi ville jo ha ham i finalen, sier Næsgård som understreker at motstanderen holdt et veldig høyt nivå. Nå blir junior-VM senere i år det neste målet, og neste år er det junior-OL som blir det store målet for den unge trønderen som sikter mot OL i Rio de Janeiro i 2016. Hadi Srour tapte 1-2 mot irske Michael McDonagh onsdag kveld, og dermed er alle de norske deltagerne ute av mesterskapet. PS! Martin Larsen ble tidligere i år norgesmester i ungdomsmesterskapet, juniormesterskapet og som senior. Det gjør ham til et av de aller mest spennende talentetene i norsk boksing på mange år.
Martin Larsen (17) fikk det for tøft i møtet med Tamerlan Magomedov i junior-EM i boksing. Dermed er mesterskapet over for stortalentet.